Amerika hali ham imkoniyatlar diyori, deydi tadbirkor muhojir
Qo’shma Shtatlarni “imkoniyatlar diyori” deyishadi. Harakatda barakat, inson mehnatdan qochmasa, bu mamlakatda albatta yo’lini topadi.
Tadbirkor Amerikada ildiz otgan bo’lsa-da, vatanidan boxabar. Qo’lida ishlaydigan xizmatchilari bilan muntazam aloqada. Mijozlarini ham taniydi. AQShdagi ko’plab immigrantlar singari, Siddiq Shayx bu mamlakat zaminiga qadam qo’yganida orzulari bir dunyo edi. Pokistonni tark etar ekan, otasi uni 10 dollar bilan yo’lga kuzatadi. Yigitcha yangi vatanda duch kelgan ishlarni bajarib, bir amallab muhandislik diplomini qo’lga kiritadi. O’z biznesiga ega bo’lish uchun mablag’ to’playdi. “Yonilg’i quyish shoxobchasini qimmatga sotib olganman. Xarob bir joy, biznesi oqsagan edi. Uch yil ertayu-kech ishlab, oyoqqa turg’azdim. Tonggi soat beshdan ishdaman, yarim tun, bolalarim uxlab yotganida, uyga kirib kelaman”, - deydi tadbirkor. Virjiniya shtatining Feyerfaks tumanida immigrantlar serob. Mahalliy arboblar Siddiq Shayx singari muhojirlarni yaxshi taniydi. Mehnatkash insonlar, deydi Eleyn Makkonnell. “Amerikada orzuga erishsa bo’ladi, deb kelishadi. Ta’lim olib, qattiq mehnat qilib, aksariyati bunga erishadi ham”, - deydi rasmiy. Siddiq Shayx daromadni qayta sarmoya qilib, tadbirkor o’nlab zapravkalar xarid qildi. O’g’li Xarunning aytishicha, otasi boshlagan birinchi loyiha alohida ahamiyatga ega. “Muvaffaqiyat kaliti o’qish va intilishda. Mana shu oddiygina ustaxonadan boshlangan”, - deydi u. Ishi baroridan kelgach, Siddiq Shayx boshqa sohalarda ham o’zini sinab ko’rdi. AQShdagi yurtdoshlariga yordam berish maqsadida Pokiston-Amerika biznes uyushmasiga asos soladi. “1980-yillarda o’z kompaniyamni ochgan davrdayoq niyat qilib qo’ygan edim. Vatandoshlarga biznes sohasida yo’l ko’rsatuvchi, treyning-kurslar taklif etuvchi tashkilot juda ham kerak. Uyushmani shuning uchun tashkil etganmiz”, - deydi Siddiq Shayx. Vatani Pokiston ham e’tibordan chetda qolmadi. Ta’lim sohasi sarmoyaga muhtoj. Shayx ikki davlat o’rtasida almashinuv dasturlarini yo’lga qo’ymoqda. Pokistonda kollejlar qurishni ham rejalagan. “Boylik orttirish uchun qilayotganim yo’q. Inson boshqalar bilan ulashishi kerak. Fuqarolari mustaqil, tanqidiy fikrlaydigan jamiyat albatta ravnaq topadi”, - deydi tadbirkor. Cho’ntagida 10 dollar pul bilan Amerikaga kelgan muhojir avvalo o’zim va oilam, nonim but bo’lsin deydi albatta. Siddiq Shayx tirishib-tortishib bunga ortig’i bilan erishdi. Ammo dunyoga endi boshqa ko’z bilan qaraydi. “Bu dunyoda mehr-oqibatli bo’lish, muhtojlar bilan ulashish kerak. Insoniyatga nafim tegsa bo’lgani”.